РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/559-15

24. децембар 2015. године

Б е о г р а д

З А П И С Н И К

43. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 21. ДЕЦЕМБРА 2015. ГОДИНЕ

Седница је почела у 9,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Милан Ковачевић, Миодраг Николић, Жарко Богатиновић, Милија Милетић, Ђорђе Стојшић, Горан Ћирић, Јован Марковић, Велимир Станојевић, Арпад Фремонд као и Дејан Нектаријевић и Милан Латковић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Марјана Мараш, Милан Кораћ, Душан Петровић и Сабина Даздаревић.

Седници су присуствовали и народни посланици: Милан Новаковић и Надица Николић Танасијевић.

Поред чланова Одбора седници су присуствовали и народни посланици: Душан Јанковић, мр Александра Јерков, Олена Папуга и Нада Лазић.

Поред чланова Одбора седници су присуствовали представници Министарства пољопривреде и заштите животне средине: Жељко Радошевић, државни секретар, Младен Младеновић, в.д. помоћника министра Сектора за правне и нормативне послове, Драгана Гођевац, в.д. директора Управе за пољопривредно земљиште, Александра Симоновић, виши саветник у Одељењу за нормативне послове и послове хармонизације прописа, Ана Обрадовић, Управа за пољопривредно земљиште, представници Владе Републике Србије: Драган Гламочић, саветник председника Владе, представници Агенције за борбу против корупције: Владан Јоксимовић, заменик директора, Јован Ницић, виши саветник, Живанко Радованчев, генерални директор Млекопродукт, Зрењанин, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, представници удружења земљорадника као и представници средстава јавног информисања.

Већином гласова усвојен је следећи

Д н е в н и р е д

1. Разматрање Предлога закона о изменама и допунама Закона о пољопривредном земљишту, у начелу, који је поднела Влада (број 320-2924/15 од 6. новембра 2015. године);
2. Разматрање актуелне ситуације око прелевмана;
3. Разно.

Прва тачка дневног реда **– Разматрање Предлога закона о изменама и допунама Закона о пољопривредном земљишту, у начелу, који је поднела Влада (број 320-2924/15 од 6. новембра 2015. године)**

У уводним напоменама, Младен Младеновић је образложио Предлог закона истакавши да је полазну основу за израду Предлога закона дала Управа за пољопривредно земљиште, услед проблема који су уочени у примени постојећег Закона, као и да је исти израђен уз најшири консензус свих релевантних чинилаца. По његовим речима, три су кључна разлога за доношење Предлога закона, а то су узурпација земљишта и велики проценат необрађеног државног пољопривредног земљишта, затим пораст инвестиција и јачање малих пољопривредних произвођача. Очекује се да један од ефеката примене Предлога закона буде смањење узурпације пољопривредног земљишта.

Владан Јоксимовић је изнео закључак Агенције за борбу против корупције да је у Предлогу закона, када је реч о ризицима од корупције потребно детаљније уредити услове, критеријуме и поступак за продужење коришћења пољопривредног земљишта, остваривање права првенства закупа и донекле продају пољопривредног земљишта у државној својини и на тај начин ограничити широка дискрециона овлашћења органа јавне власти поводом одлучивања о овим питањима. Потребно је прописати и рокове за поступање министарства надлежног за послове у пољопривреди и министарства надлежног за послове финансија у погледу привременог обустављања преноса трансферисаних средстава из буџета Републике Србије као и плаћање накнаде и поступање надлежног органа и јединице локалне самоуправе у погледу скидања усева.

У дискусији су учествовали народни посланици: Маријан Ристичевић, Милија Милетић, Миодраг Николић, Горан Ћирић, Ђорђе Стојшић, мр Александра Јерков.

Одбор је већином гласова, а на основу члана 156. став 3. Пословника Народне скупштине закључио да поднесе Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о пољопривредном земљишту, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Друга тачка дневног реда - **Разматрање актуелне ситуације око прелевмана**

У уводним напоменама, Живанко Радованчев се захвалио Одбору што је подржао превазилажење проблема у говедарској производњи, у околностима трговинског рата Европске уније и Руске Федерације, када су цене млечних производа биле под теретом вишкова и када су уведени прелевмани. Ова заштитна мера, на један број млечних производа, истиче до краја године и удружења произвођача млека апелују на надлежне да се мера продужи и прошири на више производа са циљем очувања говедарске производње.

Ненад Будимовић, испред ПКС је изнео податке о извозу и увозу млека, млечних производа, сирева и маслаца и истакао да је увођење прелевмана дало ефекте. По његовим речима, треба наставити са њиховом применом.

Након расправе, Одбор је на основу члана 56. Пословника Народне скупштине, донео следећи:

З А К Љ У Ч А К

I

У циљу очувања производње и прераде млека у Републици Србији, у условима трговинског сукоба Русије и ЕУ, чије су последице стварање великих залиха производа од млека у земљама ЕУ, што је произвело драстично смањење цена млечних производа и повећану понуду истих према нашем тржишту, предлажемо да Влада Републике Србије усвоји следеће мере:

- Продужити важност „Одлуке Владе Републике Србије о измени одлуке о одређивању пољопривредних и прехрамбених производа за које се плаћа посебна дажбина при увозу и утврђивању износа посебне дажбине“ која престаје да важи 31.12.2015. године, до 31.12.2016. године.

- Како бисмо осигурали ефекте досадашњих мера и успоставили потпуну равнотежу биланса откупа, прераде и потрошње производа од млека у летњем периоду, потребно је одлуку о заштитним мерама проширити на:

* Маслац у блоку + 0,8 €/кг
* Обрано млеко у праху +0,8 €/кг
* Пуномасно млеко у праху 0,9€/кг

- Уз примену претходних мера потребно је појачати контролу и спречити злоупотребу да производи из ЕУ долазе у Србију преко земаља ЦЕФТА зоне без икакве заштите као производи произведени у ЦЕФТА зони.

II

У вези са напред наведеним, Одбор такође препоручује заштиту и осталих пољопривредних производа прелевманима, а посебно у области свињарства, тамо где је увозна цена испод цене производње тих производа (дампинг).

Трећа тачка дневног реда – **Разно**

Под тачком - Разно није било пријављених за расправу.

Пошто других питања и предлога није било, седница је закључена у 11,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић